钦定古今图书集成/明伦汇编/皇极典/第265卷 > 册府元龟 > 听纳
## 钦定古今图书集成/明伦汇编/皇极典/第265卷 > 册府元龟 > 听纳

古之为天下者，何尝不虚己访言，畴谘询度，择令典
而从人欲，补阙政而成机务，故帝尧有稽众舍己之
德，汉祖有纳谏转圜之美，用能极群臣之谋虑，任四
海之志力，塞未然之咎，立非常之功，使下情无壅而
刍荛不遣，大猷是经，而金玉其度者也。东方朔曰：“谈
有悖于耳，拂于目，谬于心，而便于身者，有说于目，顺”
于耳，快于心而毁于行者，非明王圣主，孰能听之？盖
君人之用心，当如冰鉴之不将不迎，山泽之纳污藏
垢，然后忠邪立辨，疏远咸达，择其善者，闻斯行诸。《书》
曰：“嘉言罔攸伏”，《诗》曰“周道如砥，其直如矢。”是之谓也。
《书》曰：“木从绳则正，后从谏则圣。”又曰：“稽于众，舍己从
人。”是知容纳直言，乐闻己失，讲求至当之理，询择悠
久之谋。闻善若惊，改过弗吝，虽婴鳞而无忤，惟虚怀
而兼容。斯乃明主不恶直以博观，臣下宁正言而无
讳者已。其或事有过举，令未顺时，刑罚不中赏任非
允而或予违汝弼，《官箴》《王阙》过则必正，失者斯革，始
或违忤，终焉听从，忘其诽谤之咎，谅有忠直之志故
能刑无颇类，政无灭裂。昭德塞违，令闻长世。盖所谓
“拂于心而求诸道，逆于耳而利于行者，不可以不察
也已。”